陆游
忆昔
忆昔绍兴中，束带陪众彦，沐浴雨露私，草木尽葱蒨。
一朝穷达异，相遇忘庆唁。
远官楚蜀间，寂寞返乡县。
于时同舍郎，贵者至鼎铉。
数奇益自屏，短褐失贫贱。
俯仰五十载，未媿金百链。
忍饥菰芦间，生理仅如线。
穷交谁耐久？晨暮一破砚。
啸歌枫林下，万事付露电；惟有孤舟兴，所至多胜践。
衡茅无定止，何处非邮传。
炊烟起沙际，跳鱼裂波面。
呕哑纬车鸣，隐翳渔火见。
箫鼓乐水神，钟梵闹竹院。
我诗虽日衰，得句尚悲健。
巍巍阙里门，未尝弃狂狷。
放浪终余年，造物不汝谴。